作者:姚合
標題:寄陝府內兄郭冏端公
內容:蹇鈍無大計，酷嗜進士名。為文性不高，三年住西京。相府執文柄，念其心專精。薄藝不退辱，特列為門生。事出自非意，喜常少於驚。春榜四散飛，數日遍八紘。眼始見花發，耳得聞鳥鳴。免同去年春，兀兀聾與盲。家寄河朔間，道路出陝城。暌違逾十年，一會豁素誠。同遊山水窮，狂飲飛大觥。起坐不相離，有若親弟兄。中外無親疏，所算在其情。久客貴優饒，一醉舊疾平。家遠歸思切，風雨甚亦行。到茲戀仁賢，淹滯一月程。新詩忽見示，氣逸言縱橫。纏綿意千里，騷雅文發明。永晝吟不休，咽喉幹無聲。羈貧重金玉，今日金玉輕。